3 ຄົນເສຍຊີວິດ ຍ້ອນອຸບປະຕິເຫດ ເຮືອທ່ອງທ່ຽວຫຼົ້ມ ຢູ່ອີຕາລີ (ເບິ່ງສະໄລດ໌ ກັບວີດີໂອ)
ມີຢ່າງນ້ອຍ 3 ຄົນເສຍຊີວິດ ແລະອີກຈຳນວນນຶ່ງບາດເຈັບ ໃນອຸບປະຕິເຫດເຮືອຫຼົ້ມ ຢູ່ນອກແຄມຝັ່ງທະເລອີຕາລີ
ເຈົ້າໜ້າທີ ອີຕາລີ ກ່າວວ່າ ຢ່າງໜ້ອຍສາມຄົນໄດ້ເສຍຊີວິດ ແລະອີກຫລາຍຄົນໄດ້ຮັບ ບາດເຈັບ ເວລາເຮືອນໍາທ່ຽວຊັ້ນນຶ່ງ ໄດ້ຕໍາກັບພື້ນດີນ ນອກແຄມຝັ່ງທະເລທັດສະການີ ໃນມື້ວັນສຸກວານນີ້ ຊຶ່ງເປັນລາຍງານຂ່າວ ທີມີການເສຍຊີ ວິດໜ້ອຍກວ່າໃນຂັ້ນຕົ້ນ ເຈົ້າໜ້າທີກ່າວວ່າ ມີຜູ້ໂດຍສານ ພ້ອມທັງພະນັກງານເຮືອຈໍານວນຫຼາຍກວ່າ 4000 ຄົນ ຢູ່ໃນເຮືອໂຄສະຕ່າ ກົງກອກເດ່ຍເວລາເຮືອລຳດັ່ງກ່າວ ປະສົບບັນຫາຢູ່ໄກ້ກັບເກາະກິກລີ່ ໂອ ໃນເຂດແຄມຝັ່ງທະເລທັດສະການີ ໃນເວລາທີເກີດເຫດນັ້ນ ບັນດາຜູ້ໂດຍສານກໍາລັງ ພາກັນນັ່ງຮັບປະທານອາຫານແລງຢູ່ ຜູ້ໂດຍສານຄົນນຶ່ງກ່າວຕໍ່ສື່ມວນຊົນອີຕາລີວ່າ ເກີດການອົນລະວົນຂຶ້ນຢູ່ເທີງເຮືອ “ຄ້າຍຄື ກັບສະພາບທີ່ເກີດຂຶ້ນຢູ່ເທິງເຮືອໄທທານິກ” ມີລາຍງານວ່າ ຜູ້ໂດຍສານຈໍານວນນຶ່ງໄດ້ພາ ກັນໂຕນເຮືອລົງໄປໃນນໍ້າທີ່ເປັນນໍ້າກ້ອນ ເພື່ອຫລົບໜີຈາກເຮືອທີໄດ້ຮັບຄວາມເສຍຫາຍ ແລະ ເລີ້ມມີນໍ້າຊືມເຂົ້າ ເຈົ້າໜ້າທີກ່າວວ່າ ການປະຕິບັດງານຊ່ວຍກູ້ໄພ ທີ່ໃຊ້ເຮືອຊູຊີບ ແລະເຮລີຄອບເຕີຂົນເອົາ ຜູ້ໂດຍສານ ແລະພະນັກງານເຮືອໄປຍັງເກາະກິກລິໂອ ແລະເມືອງປ້ອກໂຕແຊ່ນໂຕສະເຕ່ ຟ່າໂນ ຢູ່ເທິງແຜ່ນດີນໃຫ່ຍຂອງອີຕາລີນັ້ນ ເຮືອໂຄສະຕ່າກົງກ້ອກເດ່ຍ ມີຄວາມຍາວເຖິງ 290 ແມດ ມີ 13 ຊັ້ນ ຮວມທັງບາ 13 ບ່ອນ ຮ້ານອາຫານ 5 ຫ້ອງ ສະອາບນໍ້າ 4 ແຫ່ງ ແລະ ມີຫ້ອງພິເສດສ່ວນຕົວ 500 ຫ້ອງ ສາເຫດຂອງອຸບປະຕິເຫດໃນເທື່ອນີ້ ກໍາລັງຢູ່ໃນການສືບສວນ